NEUVOSTON PÄÄTÖS (EU) 2022/2391,

annettu 25 päivänä marraskuuta 2022,

kansainvälisen oliivineuvoston jäsenneuvostossa Euroopan unionin puolesta otettavasta kannasta oliiviöljyihin ja oliivin puristemassaöljyihin sovellettavaan kauppastandardiin

EUROOPAN UNIONIN NEUVOSTO, joka

ottaa huomioon Euroopan unionin toiminnasta tehdyn sopimuksen ja erityisesti sen 207 artiklan 4 kohdan ensimmäisen alakohdan yhdessä sen 218 artiklan 9 kohdan kanssa,

ottaa huomioon Euroopan komission ehdotuksen,

sekä katsoo seuraavaa:

(1) Oliiviöljyä ja syötäväksi tarkoitettuja oliiveja koskeva vuoden 2015 kansainvälinen sopimus, jäljempänä ’sopimus’, tehtiin unionin puolesta neuvoston päätöksellä (EU) 2019/848 (1).

(2) Sopimuksen 7 artiklan 1 kohdan nojalla kansainvälisen oliivineuvoston jäsenneuvosto, jäljempänä ’jäsenneuvosto’, tekee päätöksiä ja antaa suosituksia sopimuksen määräysten soveltamiseksi.

(3) Jäsenneuvoston on määrä hyväksyä 28 päivän marraskuuta ja 2 päivän joulukuuta 2022 välisenä aikana pidettävässä 116. istunnossaan päätös oliiviöljyihin ja oliivin puristemassaöljyihin sovellettavan kauppastandardin muuttamisesta sekä päätös vahoja ja rasvahappojen etyyliestereitä koskevan analyysimenetelmän päivittämisestä.

(4) On aiheellista määrittää kanta, joka otetaan unionin puolesta jäsenneuvostossa, koska hyväksyttävät päätökset ovat unionia sitovia muiden kansainvälisen oliivineuvoston jäsenten kanssa käytävän kansainvälisen kaupan osalta ja ne voivat vaikuttaa ratkaisevasti unionin oikeuden sisältöön, erityisesti niiden oliiviöljyn kaupan pitämistä koskevien vaatimusten osalta, jotka komissio on vahvistanut Euroopan parlamentin ja neuvoston asetuksen (EU) N:o 1308/2013 (2) 75 artiklan mukaisesti.

(5) Päätökset, jotka jäsenneuvoston on määrä hyväksyä, koskevat kauppastandardin liitteen 1 poistamista ja δ-7-stigmastenolia koskevien päätöksentekokaavioiden yksinkertaistamista sekä vahojen ja rasvahappoetyyliestereiden määritysmenetelmän tarkistuksen 3 sisällyttämistä. Komission ja jäsenvaltioiden oliiviöljyalan tieteelliset ja tekniset asiantuntijat ovat keskustelleet kyseisistä päätöksistä perusteellisesti. Kyseiset päätökset edistävät oliiviöljyalan standardien kansainvälistä yhdenmukaistamista ja luovat kehyksen, joka takaa terveen kilpailun oliiviöljyalan tuotteiden kaupassa. Sen vuoksi kyseisiä päätöksiä olisi puollettava.

(6) Jos kyseisten päätösten hyväksymistä jäsenneuvostossa sen 116. istunnon aikana lykätään sen vuoksi, että jotkut jäsenet eivät pysty antamaan hyväksyntäänsä, kanta, jonka mukaan kyseisten päätösten hyväksymistä puolletaan, olisi otettava unionin puolesta hyväksymiseen tähtäävässä jäsenneuvoston mahdollisessa kirjeenvaihtomenettelyssä sopimuksen 10 artiklan 6 kohdan mukaisesti edellyttäen, että tällainen menettely aloitetaan ennen jäsenneuvoston kesäkuussa 2023 pidettävää seuraavaa sääntömääräistä istuntoa.

(7) Oliiviöljyihin ja oliivin puristemassaöljyihin sovellettavan kauppastandardin COI/T.15/NC No. 3/Rev. 19 tarkistaminen voi edellyttää teknisiä mukautuksia kansainvälisen oliivineuvoston muihin menetelmiin tai asiakirjoihin. Näitä teknisiä mukautuksia olisi puollettava.

(8) Komission olisi kuitenkin unionin etujen säilyttämiseksi voitava pyytää, että kauppastandardin tai -menetelmien muuttamista koskevien päätösten hyväksymistä lykätään myöhempään istuntoon, jos on todennäköistä, että unionin puolesta otettavaan kantaan vaikuttavat ennen 116. istuntoa tai sen aikana esitettävät uudet tieteelliset tai tekniset tiedot,

ON HYVÄKSYNYT TÄMÄN PÄÄTÖKSEN:

1 artikla Jäsenneuvoston 28 päivän marraskuuta ja 2 päivän joulukuuta 2022 välisenä aikana pidettävässä 116. istunnossa tai päätösten hyväksymiseen tähtäävässä jäsenneuvoston kirjeenvaihtomenettelyssä, joka aloitetaan ennen kesäkuussa 2023 pidettävää seuraavaa sääntömääräistä istuntoa, unionin puolesta otettava kanta oliiviöljyihin ja oliivin puristemassaöljyihin sovellettavan kauppastandardin COI/T.15/NC No. 3/Rev. 19 tarkistamiseen on puoltaa päätöstä poistaa kauppastandardin liite 1 ja yksinkertaistaa δ-7-stigmastenolia koskevia päätöksentekokaavioita, ja unionin puolesta otettava kanta menetelmän COI/T.20/Do. No 28/REV 3 (vahojen ja rasvahappojen etyyliestereiden pitoisuuksien määrittäminen kapillaarikaasukromatografisella menetelmällä) tarkistukseen on puoltaa päätöstä sisällyttää vaihtoehtoinen analyysimenetelmä ja tehdä joitakin vähäisiä muutoksia nykyiseen menetelmään.

2 artikla Unionin kanta on puoltaa muihin kansainvälisen oliivineuvoston menetelmiin tai asiakirjoihin tehtäviä teknisiä mukautuksia, jos ne johtuvat oliiviöljyihin ja oliivin puristemassaöljyihin sovellettavan kauppastandardin COI/T.15/NC nro 3/Rev 19 tarkistamisesta.

3 artikla Jos on todennäköistä, että 1 artiklassa tarkoitettuun kantaan vaikuttavat ennen jäsenneuvoston 116. istuntoa esitetyt tai sen aikana esitettävät uudet tieteelliset tai tekniset tiedot, komissio pyytää, että oliiviöljyihin ja oliivin puristemassaöljyihin sovellettavan kauppastandardin muuttamista tai vahoja ja rasvahappojen etyyliestereitä koskevaa analyysimenetelmää koskevan päätöksen hyväksymistä jäsenneuvostossa lykätään, kunnes unionin kanta on määritetty kyseisten uusien tietojen pohjalta.

4 artikla Tämä päätös tulee voimaan päivänä, jona se hyväksytään.

Tehty Brysselissä 25 päivänä marraskuuta 2022. Neuvoston puolesta Puheenjohtaja J. SÍKELA

(1) Neuvoston päätös (EU) 2019/848, annettu 17 päivänä toukokuuta 2019, oliiviöljyä ja syötäväksi tarkoitettuja oliiveja koskevan vuoden 2015 kansainvälisen sopimuksen allekirjoittamisesta unionin puolesta ja sen väliaikaisesta soveltamisesta (EUVL L 139, 27.5.2019, s. 1).

(2) Euroopan parlamentin ja neuvoston asetus (EU) N:o 1308/2013, annettu 17 päivänä joulukuuta 2013, maataloustuotteiden yhteisestä markkinajärjestelystä ja neuvoston asetusten (ETY) N:o 922/72, (ETY) N:o 234/79, (EY) N:o 1037/2001 ja (EY) N:o 1234/2007 kumoamisesta (EUVL L 347, 20.12.2013, s. 671).